Å skyve på investeringar er sjølvsagt også å utfordre dei. Eg trur ikkje det er så ille i ei tid der ikkje minst forsvarssjefen har signalisert slagordet «Politisk underdekning av militære overbud». Vi bør her i salen tore å stille alle investeringar og alle driftsutgifter under eit ekstra lys, ikkje minst når vi er inne i ein så nødvendig og bra omstillingsperiode som vi er i, for Forsvaret. Så får vi sjå om desse som er skyvde på, overlever, eller korleis dei vil bli behandla i neste budsjettprosess. Vi veit at i Forsvaret er det mange nye ting som skjer. Vi veit at våre alliansegode, som vi faktisk har gjennom alliansesamarbeidet, også i framtida vil kunne føre med seg økonomisk lette for Forsvaret, fordi ein gjennom samarbeid klarer å spare både på driftsutgifter og investeringsutgifter. Så i denne samanhengen trur eg ikkje vi skal vere så redde for at det blir skyvt på materiellinvesteringar. Vi vil i neste omgang få sjå om det var klokt, eller om dei på nytt må takast inn igjen.